भारत में एक महीने में आएगा ब्लैकबेरी टैबलेट  
ब्लैकबेरी निर्माता कंपनी रिसर्च इन मोशन ने कहा है कि उसका नया टैबलेट प्लेबुक अगले एक महीने में भारत सहित 15 अन्य देशों के बाजारों में पहुंच जाएगा।
ब्लैकबेरी फोन निर्माता कंपनी रिसर्च इन मोशन (आरआईएम) ने कहा है कि उसका नया टैबलेट प्लेबुक अगले एक महीने में भारत सहित 15 अन्य देशों के बाजारों में पहुंच जाएगा। वाटरलू स्थित इस कनाडाई कंपनी ने कहा कि उसकी योजना प्लेबुक को अगले 30 दिनों में 16 अतिरिक्त बाजारों में उतारने की है।  आरआईएम ने कहा अमेरिका और कनाडा में अप्रैल महीने में उतारा गया यह टैबलेट अगले 30 दिनों में भारत, ब्रिटेन, फ्रांस, ऑस्ट्रेलिया, संयुक्त अरब अमीरात और 10 अन्य देशों के बाजारों में पहुंच जाएगा।  हांगकांग, सऊदी अरब, सिंगापुर, इटली, स्पेन, जर्मनी, हॉलैंड, मैक्सिको, इंडोनेशिया, वेनेजुएला और कोलम्बिया में यह टैबलेट उतारा जाएगा। आरआईएम ने कहा, ब्लैकबेरी प्लेबुक दुनिया का पहला व्यावसायिक श्रेणी का टैबलेट है, यह उद्योग क्षेत्रों को बेहतर सुविधाएं देगा, इसमें बेहतर वेब ब्राउजिंग, वास्तविक मल्टीटास्किंग, एचडी मल्टीमीडिया, अतिरिक्त सुरक्षा विकल्प और बेहतर सेवाएं उपलब्ध हैं।